เช็กคุณสมบัติคนจนก่อนเปิดชื่อ1ส.ค.
คลังแจงยอดลงทะเบียนคนจนกว่า 14.1 ล้านราย คาดประกาศรายชื่อผู้ผ่านคุณสมบัติ วันที่ 1 ส.ค.นี้
18 พ.ค. 2560

คลังแจงยอดลงทะเบียนคนจนกว่า 14.1 ล้านราย คาดประกาศรายชื่อผู้ผ่านคุณสมบัติ วันที่ 1 ส.ค.นี้ นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง (สศค.) ในฐานะรองโฆษกกระทรวงการคลัง เปิดเผยว่า โครงการลงทะเบียนเพื่อสวัสดิการแห่งรัฐปี 2560 ที่เปิดให้ลงทะเบียนวันที่ 3 เม.ย.-15 พ.ค. 2560 มีผู้ลงทะเบียนรวม 14.1 ล้านคน เพิ่มจาก 8.3 ล้านคนในปีก่อน หรือเพิ่มขึ้น 5.8 ล้านคนทั้งนี้ หลังจากนี้กระทรวงการคลังจะเปิดให้ตรวจสอบรายชื่อผู้ที่มาลงทะเบียน นำข้อมูลทั้งหมดไปตรวจสอบคุณสมบัติกับกรมสรรพากร กรมที่ดิน และธนาคารแห่งประเทศไทย (ธปท.) และเปิดให้ตรวจสอบรายชื่อในระบบการลงทะเบียน ตั้งแต่วันที่ 22 พ.ค.- 2 มิ.ย. 2560 โดยผู้ลงทะเบียนที่มีชื่ออยู่ในระบบแล้ว ให้รอผลการตรวจคุณสมบัติต่อไป ส่วนผู้ลงทะเบียนไม่มีชื่ออยู่ในระบบ ให้นำเอกสารแบบฟอร์มลงทะเบียนที่ เจ้าหน้าที่ฉีกให้ พร้อมบัตรประชาชนไปติดต่อที่หน่วยที่ไปลงทะเบียนไว้ ภายในวันที่ 2 มิ.ย. 2560 เพื่อให้เจ้าหน้าที่บันทึกข้อมูลลงในระบบและดำเนินการตรวจสอบคุณสมบัติต่อไป สำหรับหลังจากตรวจสอบคุณสมบัติแล้ว จะประกาศรายชื่อได้ตั้งแต่วันที่ 1 ส.ค. 2560 ซึ่งผู้ที่มีรายชื่อตามประกาศจะได้รับบัตรสวัสดิการที่ออกโดยกระทรวงการคลังต่อไป